
הבחירות בבסמ"ה

היו"ר דוד אזולאי:

	 אני פותח את הישיבה. על סדר-היום דחיית הבחירות במועצה מקומית בסמ"ה ומעלה עירון. שתי המועצות הללו הן מועצות ממונות שהוקמו לפני כשמונה שנים.לאחר מכן, בשלב ראשון הן היו מועצה אזורית ולאחר מכן פוצלו לשתי מועצות מקומיות. מאז שהן פוצלו למועצות מקומיות, למעשה על פי החוק הבחירות שם היו צריכות להיערך ב-1 בפברואר 2001. 

	פנו אלי מספר תושבים מהיישובים הללו והעלו בפנינו טענה שמבחינתי לפחות נשמעה צודקת, והיא שכל הליך הבחירות, הגשת המועמדים והגשת הרשימות, יחול בתקופת הרמדאן. אני התייעצתי עם כל מיני אנשים ועל סמך זה פניתי לשר חיים רמון וביקשתי ממנו לשקול את האפשרות לדחות את הבחירות האלה לתקופה יותר מאוחרת על מנת לאפשר לכולם לעבור את הרמדאן ואת החגים. ואכן השר חיים רמון הפנה אלי בקשה ב-5 באוקטובר ולפיה על-פי החוק, כדי לדחות את הבחירות הללו הוא חייב להתייעץ עם ועדת הפנים לגבי קביעת מועד לתאריך הבחירות, שעל פי בקשת השר יהיה ב-13 במרץ 2001.

	אני מבקש קודם כל לשמוע את נציגת משרד הפנים. 

איילת פישמן:

	אין לי הרבה מה להוסיף לדברי היושב-ראש. רק לציין שהתאריך 13 במרץ נבדק והוא חוקי. 

אחמד טיבי:

	 התאריכים פה נכונים. 

היו"ר דוד אזולאי:

	אני בטוח שגם לחברי הכנסת הערביים אין התנגדות לתאריך הזה. אבל אשמח לשמוע מכם, בבקשה.

אחמד כנעאן:

הבנתי שמדובר ב-13 במרץ. 

היו"ר דוד אזולאי:

	המלצת השר היא ל-13 במרץ. אנחנו יכולים לקבל את הבקשה, יכולים לא לקבל את הבקשה. זאת הזכות שלנו. המלצתי אליכם לקבל את בקשת השר מסיבות אובייקטיביות.  

מוחמד כנעאן:

	 אם התאריך הוא אחרי הרמדאן והחג זה בסדר.

היו"ר דוד אזולאי:

	הבעיה היא שהגשת הרשימות תהיה בדיוק בתקופת הרמדאן. בחירות זה מתחים, זה לא פסטיבל. בתקופת הרמדאן להוסיף על הצום גם את המתח של הבחירות, אני לא הייתי ממליץ. 

מוחמד כנעאן:

	 בסדר.

היו"ר דוד אזולאי:

	עורך-דין כבהא, בבקשה.

איהאב כבהא:

	אנחנו יזמנו את הפנייה בזמנו.

היו"ר דוד אזולאי:

	נכון. שכחתי לציין שאתה בין היתר חתום על הבקשה הזאת.

איהאב כבהא:

	הפנייה היא של אוכלוסיה שלא מזוהית עם מפלגה כלשהי גם לא עם משפחה כלשהי. הטענה שלהם היא שהיות ומדובר בהליך בחירות ראשון צריך שהוא יהיה הליך יעיל וענייני. הליך כזה לא יכול להתקיים שעה שחלק נכבד מהאוכלוסיה מתמסר לקיום מצוות הדת. החלק הראשון הוא עניין צום הרמדאן שהוא משתרע לאורך כל חודש דצמבר. 

היו"ר דוד אזולאי:

	סליחה, ברשותך. 

	אהוד, אתה יודע מתי עיד אל-אדחה שאחרי הרמדאן?

אהוד שילת:

	אני חושב שכתבתי את זה במכתב.

היו"ר דוד אזולאי:

	חברי הכנסת הערביים מבקשים לדעת אם הנתונים שקיבלנו במכתב הם מדוייקים. 

אהוד שילת:

	עיד אל-אדחה יחול בימים 4, 5 ו-6 באפריל. 

איהאב כבהא:

	חלה פה טעות. עיד אל-אדחה, ככל שידוע לי, נופל חודשיים ועשרה ימים מתום מועד עיד אל-פיטר.  

היו"ר דוד אזולאי:

	עיד אל-פיטר נופל ב-28 בדצמבר 2000. 

איהאב כבהא:
	
	ונגמר ב-8 בינואר. עיד אל-אדחה חל ב-10 במרץ.

היו"ר דוד אזולאי:

	כתוב לי פה 5 במרץ. 

איהאב כבהא:

	זה נגמר ב-10במרץ. אם קובעים בחירות ב-13 במרץ זה מאוד צמוד כי גם יש את העלייה לרגל. אני מציע 27 במרץ, שבועיים אחר-כך. 
	
היו"ר דוד אזולאי:

	 אתה מציע לדחות את זה מעבר לבקשת השר.

איהאב כבהא:

	בשבועיים כי יש עניין העלייה לרגל.

היו"ר דוד אזולאי:

	אהוד, יש פה טענה, אני חושב שהטענה צודקת כי בעצם באתם לתקן משהו אבל התיקון הוא לא מושלם. 

אהוד שילת:

	אני ראיתי שעיד אל-אדחה חל ב-4, 5 ו-6 באפריל. יכול להיות שטעיתי. אני מוכן לבדוק את זה. לכן גם כתבתי במכתב שהבחירות החוזרות, אם יהיו, יהיו כעשרה ימים לפני עיד אל-אדחה בהנחה שזה בתחילת אפריל.

היו"ר דוד אזולאי:

	הבקשה כאן היא לדחות את זה לא רק מעיד אל-פיטר אלא גם מעיד אל-אדחה. 

אחמד טיבי:

	 יש טעות של חודש. 

היו"ר דוד אזולאי:

	לא הייתי רוצה כרגע לקבל החלטה חפוזה. 

מוחמד כנעאן:

	 אפשר לעשות את זה גם בפברואר כי זה לפני העלייה למכה, אחרי עיד אל-פיטר ולפני עיד אל-אדחה.

איילת פישמן:

	כדי לקבוע את הבחירות בפברואר אנחנו צריכים להתחיל כבר את הפעולות. 

היו"ר דוד אזולאי:

	אם נניח נחליט שהבחירות יהיו בפברואר, משרד הפנים לא יכול להיערך מפני שישנם תהליכים כמו מועד הגשת הרשימות, רשימת המועדים, פנקס הבוחרים. 

	אהוד, יש פה כמה דברים שאני מבקש שתבדוק אותם מחדש. יש פה הצעה של חבר-הכנסת מוחמד כנעאן, אני מבין שטכנית היא לא מסתדרת, והיא להקדים את הבחירות לחודש פברואר. 


אהוד שילת:

	כל הקדמת בחירות לחודש פברואר תיצור פעולות בחודש הרמדאן או בעיד אל-פיטר. 

היו"ר דוד אזולאי:

	יש פה הצעה, שאם כבר דוחים לדחות את זה מעבר לעיד אל-אדחה כיוון שאנשים נמצאים בעלייה לרגל. 

אהוד שילת:

	שבועיים אחרי עיד אל-אדחה.

היו"ר דוד אזולאי:

	אני רוצה שמשרד הפנים יבדוק ויתן לנו תאריכים מדוייקים.

אחמד טיבי:

	 למה לדחות את זה? זה עניין פשוט. 

היו"ר דוד אזולאי:

	אהוד, אתם מוכנים לסגור עכשיו על תאריך?

אהוד שילת:

	אנחנו הצענו שהבחירות יהיו ב-13 במרץ. ההצעה פה היא לדחות את הבחירות בשבועיים. אין לי בעיה עקרונית עם זה. כל הפיתולים שעשינו זה בשביל שהבחירות לא יפלו בחגים. 

אחמד טיבי:

	 אני מציע 27 במרץ. יש לכם התנגדות? 

אהוד שילת:
	
	כן, אין בעיה.

היו"ר דוד אזולאי:

	אם כך, הוועדה ממליצה לשר הפנים לקבוע את מועד הבחירות בבסמ"ה ומעלה עירון ביום שלישי, ד' באדר התשס"א, 27 במרץ 2001. בכך בעצם ענינו על כל הבקשות. 

אהוד שילת:

	אולי בהסתייגות אחת קטנה. אני אבדוק מחדש את לוח הזמנים להכנת הבחירות. 

היו"ר דוד אזולאי:

	זה מה שהצעתי לך. 


אהוד שילת:

	אין לי בעיה עם התאריך, אם זה שבוע יותר מאוחר או שבועיים יותר מאוחר, אלא שבהכנת הדברים, יום הגשת הרשימות לא יפול על איזה חג אחר. 

אחמד טיבי:

	 אין, בדקנו הכל.

היו"ר דוד אזולאי:

	עו"ד כבהא, אנחנו נקבע שתאריך הבחירות יהיה ב-27 במרץ. והיה ויש מכשול אחר אתה תודיע לנו ונזמן ישיבת ועדה. אם לא קיבלתי ממך שום הודעה התאריך הזה סופי.

אחמד טיבי:

	 מקובל.

מוחמד כנעאן:

	 בסדר גמור.

היו"ר דוד אזולאי:

	אני מקבל את ההערה של היועצת המשפטית., שתוך שבוע ימים אנחנו רוצים לקבל מכתב ממשרד הפנים שהתאריך הזה מקובל. אם לא קיבלנו שום מכתב מכם זה אומר שהתאריך 27 במרץ הוא התאריך הקובע. מקובל?

אחמד טיבי:

	 כן, פה אחד. 

היו"ר דוד אזולאי:

	תודה רבה, ישיבה זו נעולה. 

	הישיבה ננעלה בשעה 10:30.  

 

	  

     



